(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

Κ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ Β΄

Τρίτη, 04 Ιουλίου 2023

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επικύρωση Πρακτικών, σελ.
2. Ειδική Ημερήσια Διάταξη:

Εκλογή του Προέδρου του Σώματος, σύμφωνα με το άρθρο 7 του Κανονισμού της Βουλής, όπως τροποποιήθηκε με το ΦΕΚ Α' 92/26-6-2017, σελ.
3. Ονομαστική ψηφοφορία επί της Ειδικής Ημερήσιας Διάταξης, σελ.
4. Επιστολικές ψήφοι επί της ονομαστικής ψηφοφορίας, σελ.
5. Ανακοινώνεται ότι κατόπιν της ονομαστικής ψηφοφορίας, Πρόεδρος της Βουλής των Ελλήνων για την Κ' Περίοδο Προεδρευόμενης Κοινοβουλευτικής Δημοκρατίας, εκλέγεται ο κ. Κωνσταντίνος Τασούλας, σελ.
6. Ομιλία του Προέδρου της Βουλής των Ελλήνων κ. Κωνσταντίνου Τασούλα, σελ.
7. Δήλωση του Α' Αντιπροέδρου κ. Νικήτα Κακλαμάνη ενόψει της αποχώρησής του από το Προεδρείο της Βουλής, σελ.
8. Επί διαδικαστικού θέματος, σελ.

ΠΡΟΕΔΡΟΣ

ΤΑΣΟΥΛΑΣ Κ., σελ.

ΠΡΟΣΩΡΙΝΟΣ ΠΡΟΕΔΡΟΣ

ΚΑΚΛΑΜΑΝΗΣ Ν., σελ.

ΟΜΙΛΗΤΕΣ

Α. Επί διαδικαστικού θέματος:
 **Προεδρεύοντες**
 ΚΑΚΛΑΜΑΝΗΣ Ν. , σελ.

 ΤΑΣΟΥΛΑΣ Κ., σελ.

Β. ΠΑΡΕΜΒΑΣΕΙΣ:
 ΑΠΟΣΤΟΛΑΚΗΣ Γ. , σελ.
 ΚΑΤΣΙΒΑΡΔΑΣ Χ. , σελ.
 ΚΩΝΣΤΑΝΤΟΠΟΥΛΟΥ Ζ. , σελ.
 ΠΑΦΙΛΗΣ Α. , σελ.
 ΣΤΙΓΚΑΣ Β. , σελ.

ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ Β΄

Τρίτη 4 Ιουλίου 2023 (πρωί)

Αθήνα, σήμερα στις 4 Ιουλίου 2023, ημέρα Τρίτη και ώρα 12.13΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Α΄ Αντιπροέδρου της Βουλής της προηγούμενης περιόδου κ. **ΝΙΚΗΤΑ ΚΑΚΛΑΜΑΝΗ**.

**ΠΡΟΣΩΡΙΝΟΣ ΠΡΟΕΔΡΟΣ (Νικήτας Κακλαμάνης):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 3-7-2023 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της Α΄ συνεδριάσεώς του, της Δευτέρας 3 Ιουλίου 2023)

Κυρίες και κύριοι συνάδελφοι, εισερχόμαστε στην

**ΕΙΔΙΚΗ ΗΜΕΡΗΣΙΑ ΔΙΑΤΑΞΗ**

Μοναδικό αντικείμενο της σημερινής ημερήσιας διάταξης είναι η εκλογή του Προέδρου του Σώματος, σύμφωνα με το άρθρο 7 του Κανονισμού της Βουλής, όπως τροποποιήθηκε με το ΦΕΚ Α΄ 92/26-6-2017.

Μετά την ορκωμοσία των Βουλευτών, ο προσωρινός Πρόεδρος καλεί για την επόμενη ημέρα τουςΒουλευτές να εκλέξουν τον Πρόεδρο της Βουλής.

Η υποβολή υποψηφιότητας δεν είναι παραδεκτή. Της εκλογής του Προέδρου δεν προηγείται συζήτηση.

Ο Πρόεδρος της Βουλής εκλέγεται με ονομαστική ψηφοφορία και με την απόλυτη πλειοψηφία του όλου αριθμού των Βουλευτών. Αν κανείς δεν συγκεντρώσει την απόλυτη πλειοψηφία, η ψηφοφορία επαναλαμβάνεται μεταξύ των πρώτων σε ψήφους και εκλέγεται αυτός που έλαβε τις περισσότερες ψήφους.

Η καταμέτρηση των ψήφων γίνεται από τρεις Βουλευτές, από τους οποίους οι δύο προέρχονται από την πρώτη και ο τρίτος από τη δεύτερη σε δύναμη Κοινοβουλευτική Ομάδα της Βουλής.

Ο προσωρινός Πρόεδρος αναγγέλλει το αποτέλεσμα της ψηφοφορίας και καλεί τον Πρόεδρο της Βουλής να καταλάβει αμέσως την Έδρα.

Για τη θέση του Προέδρου της Βουλής προτείνεται ο κ. Κωνσταντίνος Τασούλας.

Θα ήθελα να σας ενημερώσω ότι όλες οι ονομαστικές ψηφοφορίες, αρχής γενομένης από την εκλογή του Προέδρου της Βουλής και ακολούθως των Αντιπροέδρων, των Κοσμητόρων και των Γραμματέων, καθώς και η ψηφοφορία επί των προγραμματικών δηλώσεων της Κυβέρνησης θα διεξαχθούν με τον παραδοσιακό τρόπο μέχρι να ετοιμαστούν οι ηλεκτρονικές κάρτες των Βουλευτών. Για τον λόγο αυτόν ζητούμε την κατανόησή σας.

Η ψηφοφορία για την εκλογή του Προέδρου της Βουλής είναι ονομαστική. Κάθε Βουλευτής που θα ακούει το όνομά του, θα εγείρεται από τη θέση του και θα αναφέρει ευκρινώς την προτίμησή του, δηλαδή το όνομα του προτεινόμενου ως υποψηφίου Προέδρου ή τη δήλωση «παρών». Οι ψηφολέκτες θα καταχωρίζουν καθένας χωριστά την εκφρασθείσα προτίμηση των συναδέλφων στην ειδική στήλη του καταλόγου. Αυτονόητο είναι ότι για να μη γίνονται λάθη, η εκφώνηση του καταλόγου θα γίνεται σε αργό ρυθμό, ώστε να δίνεται χρόνος για την ακριβή σημείωση της προτίμησης του κάθε συναδέλφου.

Καλούνται επί του καταλόγου οι Βουλευτές κ. Περικλής Μαντάς, κ. Μαρία - Ελένη Σούκουλη και ο κ. Μιλτιάδης Ζαμπάλας.

Μέχρι να ανέλθουν οι συνάδελφοι στο Βήμα, θα μου επιτρέψετε, αγαπητές και αγαπητοί συνάδελφοι, κλείνοντας τη σημερινή συνεδρίαση να σας απευθύνω δύο λόγια από καρδιάς και να τα αφιερώσω σε μία πορεία, που ξεκίνησε πριν από οκτώ χρόνια στο Προεδρείο της Βουλής και που κλείνει σήμερα.

Μπορεί η Έδρα από την οποία σας μιλώ να φαντάζει ψηλά, ωστόσο στην πραγματικότητα ουδέποτε την αντιμετώπισα αφ’ υψηλού. Όπως ακριβώς στη ζωή και στην ιατρική σταδιοδρομία μου, έτσι και στην πολιτική μου διαδρομή επέλεξα να παραμείνω προσγειωμένος και ακέραιος. Επέλεξα να δουλέψω, να ενώσω και να φτιάξω γέφυρες.

Από αύριο, όμως, όλα θα είναι αλλιώς. Θα ξεκινήσουμε μαζί από το ίδιο κοινοβουλευτικό υψόμετρο, στα ίδια έδρανα, αλλά με διαφορετικές ισορροπίες. Σε ένα πολύμορφο, πολύπλοκο και πολύχρωμο σύνολο, όπως αυτό της νέας Βουλής, θέλω να σας ζητήσω να επενδύσουμε όλοι στη σύνεση και στην αλήθεια των προθέσεών μας. Γιατί αυτή η αλήθεια, αργά ή γρήγορα, να είστε σίγουροι πως θα βγει στο φως.

Θέλω να ευχαριστήσω στο πρόσωπο του κ. Κυριάκου Μητσοτάκη, του Προέδρου της Νέας Δημοκρατίας, το κόμμα μου, γιατί με πρότεινε τρεις φορές.

Θέλω να ευχαριστήσω τον κ. Κωνσταντίνο Τασούλα για την εξαιρετική συνεργασία που είχα μαζί του επί τέσσερα χρόνια και τον Ειδικό Γραμματέα τον κ. Βασίλη Μπαγιώκο.

Στο πρόσωπο της Γενικής Διευθύντριας κ. Περιφάνου θέλω να ευχαριστήσω όλο το πολιτικό προσωπικό της Βουλής, στο πρόσωπο του φρουράρχου το ένστολο προσωπικό. Θέλω να ευχαριστήσω τους κοινοβουλευτικούς συντάκτες και στο πρόσωπο των κυρίων πρώην Προέδρων των Κοινοβουλευτικών Ομάδων θέλω να ευχαριστήσω όλες και όλους τους συναδέλφους της επόμενης Βουλής για την απίστευτη εκτίμηση και αγάπη που δείξατε στο πρόσωπό μου.

Σας ευχαριστώ πολύ.

(Χειροκροτήματα)

Σας ενημερώνω ότι έχουν έλθει στο Προεδρείο τηλεομοιοτυπίες συναδέλφων, σύμφωνα με το άρθρο 70Α του Κανονισμού της Βουλής -τρεις είναι τον αριθμό- με τις οποίες γνωστοποιούν την ψήφο τους. Οι ψήφοι αυτές θα ανακοινωθούν και θα συνυπολογιστούν στην καταμέτρηση, η οποία θα ακολουθήσει.

Παρακαλώ, να αρχίσει η ανάγνωση του καταλόγου.

(ΨΗΦΟΦΟΡΙΑ)

(Κατά την ανάγνωση του καταλόγου της ονομαστικής ψηφοφορίας, έγιναν οι ακόλουθες τοποθετήσεις:

**ΑΘΑΝΑΣΙΟΣ ΠΑΦΙΛΗΣ:** Ψηφίζουμε «ΠΑΡΩΝ», επειδή είναι πολιτική θέση. Δεν έχουμε κανένα πρόβλημα -το αντίθετο, μάλιστα- με τον κ. Τασούλα.

**ΓΕΩΡΓΙΟΣ ΑΠΟΣΤΟΛΑΚΗΣ:** «ΠΑΡΩΝ».

Θέλω να πω εκ μέρους του Προέδρου μας ότι η επιλογή μας στο «ΠΑΡΩΝ» δεν αναφέρεται στην αξία του προσώπου του κυρίου Προέδρου, αλλά οφείλεται σε λόγους ισότητας ψήφου.

**ΧΑΡΑΛΑΜΠΟΣ ΚΑΤΣΙΒΑΡΔΑΣ:** «ΠΑΡΩΝ». Δεν αμφισβητούμε την αξία του κ. Τασούλα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Η ψήφος μου είναι «ΠΑΡΟΥΣΑ».

Η ψήφος της Κοινοβουλευτικής Ομάδας της Πλεύσης Ελευθερίας «ΠΑΡΩΝ». Δίνεται για λόγους αρχής χωρίς προσωπική μομφή στον υποψήφιο Πρόεδρο κ. Τασούλα. Και επ’ ευκαιρία αυτής της διαδικασίας, θα ήθελα να δηλώσω ότι η Κοινοβουλευτική Ομάδα της Πλεύσης Ελευθερίας θα συμβάλλει στην ενίσχυση της κοινοβουλευτικής λειτουργίας γνωρίζοντας τη σημασία της θεσμικής θέσης του Προέδρου της Βουλής, την οποία και εγώ έχω υπηρετήσει.

Ευχαριστώ.

**ΒΑΣΙΛΕΙΟΣ ΣΤΙΓΚΑΣ (Πρόεδρος της Κοινοβουλευτικής Ομάδας των Σπαρτιατών):** Χωρίς αμφισβήτηση στο πρόσωπο του κ. Τασούλα, «ΠΑΡΩΝ».)

(ΜΕΤΑ ΚΑΙ ΤΗ ΔΕΥΤΕΡΗ ΑΝΑΓΝΩΣΗ ΤΟΥ ΚΑΤΑΛΟΓΟΥ)

**ΠΡΟΣΩΡΙΝΟΣ ΠΡΟΕΔΡΟΣ (Νικήτας Κακλαμάνης):** Υπάρχει συνάδελφος, ο οποίος δεν άκουσε το όνομά του; Κανείς.

Θα ήθελα να σας ενημερώσω ότι έχουν έρθει στο Προεδρείο επιστολές ή τηλεομοιοτυπίες συναδέλφων, σύμφωνα με το άρθρο 70Α του Κανονισμού της Βουλής, με τις οποίες γνωστοποιούν την ψήφο τους. Οι ψήφοι αυτές ανακοινώθηκαν και θα συνυπολογιστούν στην καταμέτρηση, η οποία θα ακολουθήσει.

Οι επιστολές, οι οποίες απεστάλησαν στο Προεδρείο από τους συναδέλφους, σύμφωνα με το άρθρο 70Α του Κανονισμού της Βουλής, καταχωρίζονται στα Πρακτικά και έχουν ως εξής.

ΑΛΛΑΓΗ ΣΕΛΙΔΑΣ

(Να μπουν οι σελίδες 9,10,11)

ΑΛΛΑΓΗ ΣΕΛΙΔΑΣ

**ΠΡΟΣΩΡΙΝΟΣ ΠΡΟΕΔΡΟΣ (Νικήτας Κακλαμάνης):** Κυρίες και κύριοι συνάδελφοι, κηρύσσεται περαιωμένη η ψηφοφορία και παρακαλώ τους κυρίους ψηφολέκτες να προβούν στην καταμέτρηση των ψήφων και την εξαγωγή του αποτελέσματος.

(ΚΑΤΑΜΕΤΡΗΣΗ)

(ΜΕΤΑ ΤΗΝ ΚΑΤΑΜΕΤΡΗΣΗ)

**ΠΡΟΣΩΡΙΝΟΣ ΠΡΟΕΔΡΟΣ (Νικήτας Κακλαμάνης):** Κυρίες και κύριοι συνάδελφοι, έχω την τιμή να ανακοινώσω στο Σώμα το αποτέλεσμα της διεξαχθείσης ονομαστικής ψηφοφορίας για την εκλογή του Προέδρου της Βουλής.

Συνολικά εψήφισαν τριακόσιοι Βουλευτές. Ο Βουλευτής κ. Κωνσταντίνος Τασούλας έλαβε 249 ψήφους.

Πενήντα ένας Βουλευτές ψήφισαν «ΠΑΡΩΝ», σύμφωνα με το παρακάτω πρωτόκολλο ονομαστικής ψηφοφορίας

(Χειροκροτήματα)

ΑΛΛΑΓΗ ΣΕΛΙΔΑΣ.

(Να μπει η σελ. 13α)

ΑΛΛΑΓΗ ΣΕΛΙΔΑΣ

**ΠΡΟΣΩΡΙΝΟΣ ΠΡΟΕΔΡΟΣ (Νικήτας Κακλαμάνης):** Επομένως, Πρόεδρος της Βουλής των Ελλήνων εκλέγεται ο κ. Κωνσταντίνος Τασούλας τον οποίον παρακαλώ να ανέλθει στο Προεδρείο και να καταλάβει την Έδρα του Προέδρου.

(Χειροκροτήματα)

**ΠΡΟΕΔΡΟΣ (Κωνσταντίνος Τασούλας):** Κυρίες και κύριοι συνάδελφοι, πριν σας καλωσορίσω υπό τη σκέπη της Κ΄ -της εικοστής δηλαδή- Περιόδου Προεδρευομένης Δημοκρατίας, θα ήθελα να σας απευθύνω, προφρόνως δε, τις ευχαριστίες μου για την τιμητική εκλογή μου ως Προέδρου της Βουλής των Ελλήνων, έπειτα από την επίσης άκρως τιμητική πρόταση υποψηφιότητας, που υπεβλήθη από την Κοινοβουλευτική Ομάδα της Νέας Δημοκρατίας και τον Πρωθυπουργό κ. Κυριάκο Μητσοτάκη, τους οποίους ευχαριστώ επίσης θερμότατα.

Την ίδια στιγμή ευγνώμων στέκομαι προς τους συμπατριώτες μου στα Ιωάννινα που για ενδέκατη αδιάπτωτη φορά με έκριναν άξιο να τους εκπροσωπήσω στη Βουλή με το ψηφοδέλτιο της Νέας Δημοκρατίας.

Τώρα, λοιπόν, σας καλωσορίζω και σας συγχαίρω για την εκλογή ή την επανεκλογή σας. Και σας καλωσορίζω αφού ορκιστήκαμε σχεδόν απαράλλαχτα με όσα είπαν οι παραστάτες της Εθνοσυνέλευσης της Επιδαύρου στις 20 Δεκεμβρίου 1821. Και να εκείνος ο όρκος που έρχεται επίκαιρος από τα έγκατα της νεοελληνικής ιστορίας: «Ορκιζόμεθα εις το όνομα της τρισυποστάτου θεότητος και εις το σεβαστόν σώμα της πατρίδος φροντίζοντες περί μόνον του κοινού της Ελλάδος συμφέροντος».

Σας καλωσορίζω, λοιπόν, στη Βουλή των Ελλήνων σε ένα κτήριο - μνημείο που εγκαινιάστηκε τον Φεβρουάριο του 1836. Πρωτολειτούργησε ως ανάκτορο τον Ιούλιο του 1843 και ως Κοινοβούλιο τον Ιούλιο του 1935. Ένα κτήριο λιτό, λειτουργικό και συμπαγές, πιστό στην κληρονομιά της αρχαίας Αθήνας και στις αρχές του αστικού κλασικισμού, που συνδέθηκε όσο κανένα με τη σύγχρονη ιστορία μας. Χτίστηκε στα ανατολικά τότε όρια των Αθηνών, ασφαλές και υγιεινό, ώστε να αντικρίζει την Ακρόπολη και τον Παρθενώνα, στον οποίο ο άνθρωπος κατόρθωσε να δώσει το πιο πιστό υλικό σχήμα στην ομορφιά της ψυχής του.

Σας υποδέχομαι όχι πια με μόνο εφόδιο τη φιλοδοξία που είχα το 2019, αλλά με ένα επιπλέον πολύ πιο ισχυρό εφόδιο, την εμπειρία που έχω με τα τέσσερα χρόνια προεδρίας υπό πρωτοφανείς υγειονομικές συνθήκες για σχεδόν τρία χρόνια, που ωστόσο δεν εμπόδισαν τη Βουλή της ΙΗ΄ Περιόδου να κληροδοτήσει ένα σημαντικό τόσο ποσοτικά, όσο και ποιοτικά έργο σε νομοθετικό και κοινοβουλευτικό επίπεδο, αλλά και στις άλλες πτυχές του έργου της, όπως στην κοινοβουλευτική διπλωματία, φερ’ ειπείν, με κορωνίδα την επιτυχημένη διεξαγωγή στην Αθήνα τον Οκτώβριο του 2021 της Ευρωπαϊκής Διάσκεψης των Προέδρων των Κοινοβουλίων των κρατών του Συμβουλίου της Ευρώπης, όπου ομόφωνα αναλήφθηκε η ευθύνη για προστασία της λεγόμενης «νέας γενιάς δικαιωμάτων» και ιδίως του δικαιώματος σε ένα υγιές περιβάλλον και στην ασφάλεια του κυβερνοχώρου κόντρα στις επιθέσεις των επιβόητων fake news.

Παραλαμβάνουμε τη σκυτάλη από ένα Κοινοβούλιο, το παραγωγικώτερο των τελευταίων τουλάχιστον σαράντα ετών, που ψήφισε τετρακόσιους είκοσι τρεις νόμους, 50% περισσότερους από το προηγούμενο, περιόρισε δραστικά τα κατεπείγοντα νομοσχέδια, το ίδιο και τις τροπολογίες κατά 50%, συζήτησε δύο χιλιάδες πεντακόσιες πενήντα τρεις επίκαιρες ερωτήσεις, 50% περισσότερες από το προηγούμενο, χωρίς ποτέ να απουσιάσει αδικαιολόγητα Υπουργός από τη διαδικασία του ελέγχου.

Την ίδια στιγμή διαδεχόμαστε μια Βουλή που έφερε σε πέρας μια συνταγματική Αναθεώρηση -εμείς δικαιούμαστε από τα τέλη του 2024 και μετά να είμαστε προτείνουσα Βουλή-, δύο προανακριτικές και δύο εξεταστικές επιτροπές. Οι τελευταίες έγιναν με καινοτόμο θεσμικά πρωτοβουλία της μειοψηφίας.

Συμμετέχουμε σε μια Βουλή που αναβαθμίστηκε ενεργειακά, εκπέμποντας πια κατά 40% λιγότερο διοξείδιο του άνθρακα ετησίως. Σε μια Βουλή που σε συνεργασία με το Υπουργείο Πολιτισμού συντήρησε τις όψεις της, που άνοιξε και πάλι μετά από δώδεκα χρόνια τα ανθοπωλεία, που ψηφιοποιεί μαζικά τα πολύτιμα τεκμήρια της Βιβλιοθήκης της, που εκδίδει αξιόλογα βιβλία και αναλαμβάνει παιδευτικές πρωτοβουλίες επιπέδου και στο εξωτερικό και στο εσωτερικό μέσω του Ιδρύματός της, που αντικατέστησε επί το οικολογικώτερο τον φωτισμό της, που αναβάθμισε λειτουργικά έξι χιλιάδες τετραγωνικά του πρώην Δημοσίου Καπνεργοστασίου, χάρη στη συνεργασία της με τον οργανισμό πολιτισμού «ΝΕΟΝ» και στη χορηγία του τελευταίου, εις τρόπον ώστε να έχουν πραγματοποιηθεί στους ανακαινισμένους και υποδειγματικούς εκθεσιακούς μας χώρους τρεις εκθέσεις μέχρι τώρα, δύο σύγχρονης τέχνης από τον «ΝΕΟΝ» και μια εμπνευσμένη από τη Μικρασιατική Καταστροφή από το εικαστικό επιμελητήριο.

Η ίδια Βουλή διεκδικεί πόρους για το Καπνεργοστάσιο, ώστε να εξελιχθεί βάσει του master plan που έχει καταρτιστεί, να εξελιχθεί σε ανοιχτή πύλη για τον πολιτισμό και την κοινοβουλευτική δημοκρατία, ένας πολιτιστικός πνεύμονας στη δυτική Αττική, που τόσο το χρειάζεται.

Την ίδια στιγμή εξελίσσονται δύο σημαντικές εργολαβίες για την αποκατάσταση και επανάχρηση δύο άλλων μνημείων, ιδιοκτησίας της Βουλής, κτηρίων - μνημείων, επί της οδού Φιλελλήνων και επί της οδού Κολοκοτρώνη και Ανθίμου Γαζή. Το δεύτερο είναι η περίφημη Μπενάκειος Βιβλιοθήκη, που αναμένεται να επαναλειτουργήσει το 2025. Όλα αυτά είναι έργα συνολικού ύψους 27 εκατομμυρίων ευρώ και η χρηματοδότησή τους έχει προέλθει κυρίως κατά 95% από διαρθρωτικά ταμεία, δωρεά ιδιωτών και μόλις το 5% από τον τακτικό μας προϋπολογισμό.

Τέλος, αποφασιστική υπήρξε η συνεισφορά της Βουλής στις υγειονομικές ανάγκες της χώρας, με την κατασκευή των πενήντα θέσεων μονάδων εντατικής θεραπείας στο Νοσοκομείο «Σωτηρία» αλλά και τη δωρεά ασθενοφόρων και ιατρικού εξοπλισμού σε ακριτικές περιοχές και μεγάλα νοσοκομεία.

Από την άλλη πλευρά, συνεχίστηκε η υποβοήθηση πολιτιστικών και κοινωφελών δράσεων σε όλη την Ελλάδα από την Πωγωνιανή και το Δελβινάκι των Ιωαννίνων, την Καστοριά, τη Δράμα και την Ξάνθη μέχρι το Αρκαλοχώρι Ηρακλείου, και από την Κέρκυρα μέχρι το Καστελόριζο.

Σας καλωσορίζω στην Αίθουσα της Ολομελείας, όπου η Εθνική Αντιπροσωπεία κατά το Σύνταγμα συνεδριάζει δημόσια, σύμφωνα με την ελεύθερη και δημοκρατική λειτουργία της κατά τον Κανονισμό της και όπου έχουμε απεριόριστο το δικαίωμα γνώμης και ψήφου κατά συνείδηση, όπου δι’ ημών αντιπροσωπεύεται το έθνος και όπου βρισκόμαστε εδώ έπειτα από την ελεύθερη και ανόθευτη εκδήλωση της λαϊκής θέλησης στις εκλογές της 25ης Ιουνίου, έπειτα δηλαδή από την έκφραση της λαϊκής κυριαρχίας, που είναι το θεμέλιο του πολιτεύματός μας, στο οποίο και ορκιστήκαμε χθες.

Σας καλωσορίζω σήμερα καθώς διανύουμε το πρώτο τέταρτο της τρίτης εκατονταετίας του νεοελληνικού κράτους, με την πρώτη εκατονταετία να έχει βασικά ολοκληρώσει την εδαφική μας αποκατάσταση, με τη δεύτερη την οικονομική μας αποκατάσταση παρά τα πισωγυρίσματα. Η τρίτη, στην οποία μετέχουμε ενεργά, καλείται να εδραιώσει το αποτύπωμα της προκοπής στην οικονομία μας και το αποτύπωμα της ισχυρής περιφερειακής θέσης μας στον γεωπολιτικό μας περίγυρο.

Για ποιο επίτευγμα άραγε διαφορετικό καμάρωνε, δίκαια, ο Περικλής στον «Επιτάφιο», όταν έλεγε στους Αθηναίους «και τήν πόλιν τοῖς πᾶσι παρεσκευάσαμεν καὶ ἐς πόλεμον καὶ ἐς εἰρήνη αὐταρκεστάτην»;

Ταυτόχρονα, καλούμαστε να διαχειριστούμε με επάρκεια σύγχρονες προκλήσεις, που δεν γνωρίζουν σύνορα, την κλιματική ανθεκτικότητα, την προστασία της δημόσιας υγείας, τη διαχείριση των μεταναστευτικών ροών, τη ρύθμιση της τεχνητής νοημοσύνης, την επικράτηση των κανόνων του Διεθνούς Δικαίου, τη διαχείριση της ψηφιακής τεχνολογίας και της άκρως παραπειστικής της ισχύος που ήδη μας κάνει να θυμόμαστε πράγματα, ακόμη κι αν δεν έχουν συμβεί, την πράσινη μετάβαση στην οικονομία και την ψηφιακή στο κράτος. Όλα αυτά μας πείθουν πως ζούμε σε έναν κόσμο που μεταβάλλεται ραγδαία και που η ανταπόκρισή μας στις προκλήσεις του δεν μπορεί παρά να είναι άμεση και ραγδαία.

Είπα προηγουμένως πως στόχος της τρίτης εκατονταετίας είναι η εδραίωση της προκοπής μας, κι αυτό έχει ιδιαίτερη σημασία ιδίως αν αναλογιστούμε πώς φτάσαμε ως εδώ, με καταστροφές και θριάμβους, με επτά πολέμους, τέσσερις εμφυλίους και επτά χρεοκοπίες, και σπάνια την πολιτική σταθερότητα, που ωστόσο δεν αποτελεί απλώς προγραμματική επιλογή, αλλά έννομο αγαθό συνταγματικής περιωπής. Σήμερα η πολιτική σταθερότητα και οι οικονομικοί οιωνοί μάς επιτρέπουν βάσιμη αισιοδοξία, αλλά όχι αμεριμνησία.

Πριν εβδομήντα τρία χρόνια, κυρίες και κύριοι συνάδελφοι, στην ίδια ακριβώς Αίθουσα, στις 26 Απριλίου του 1950, ο διακεκριμένος νομικός και συνταγματολόγος Αλέξανδρος Σβώλος, πρωτοείσακτος τότε στη Βουλή ως Βουλευτής Θεσσαλονίκης, αφού καλωσόρισε στο Κοινοβούλιο τους Βουλευτές από τα Δωδεκάνησα, που είχαν ενσωματωθεί στην Ελλάδα το 1947, περιέγραψε γλαφυρά αυτό που κατακτήθηκε έκτοτε, αλλά δεν εδραιώθηκε. Είπε ο Σβώλος μεταξύ άλλων: «Πράγματι από των Θερμοπυλών μέχρι σήμερον οι Έλληνες έχουν αποδείξει ότι ξέρουν να πεθαίνουν. Νομίζω ότι ήλθεν η ώρα, κύριοι Βουλευταί, να αποδείξομεν ότι ξέρομεν και να ζώμεν».

Είναι με άλλα λόγια η νέα μεγάλη ιδέα της ανεπτυγμένης Ελλάδας, που στήριξαν από τον Ελευθέριο Βενιζέλο και τον Κωνσταντίνο Καραμανλή πολλοί ηγέτες του περασμένου και του παρόντος αιώνα. Και να πώς περιγράφει την ίδια επιδίωξη ο Κωνσταντίνος Καραμανλής, συνοψίζοντας τον λόγο ανάμιξής του στα κοινά: «Έδωσα προτεραιότητα στην οικονομική ανάπτυξη, γιατί είχα πάντοτε την άποψη ότι τα ελαττώματα της φυλής οφείλονται στη μακραίωνη φτώχεια της και ότι εξαιτίας αυτών των ελαττωμάτων, που εκδηλώνονται κυρίως στην πολιτική, δεν μπόρεσε η Ελλάδα να έχει σταθερό και ομαλό πολιτικό βίο. Και έλεγα ότι πρέπει να θεραπεύσω αυτή την αδυναμία, να αναπτύξω την οικονομία, να χορτάσουν οι Έλληνες ψωμί, να αποκτήσουν το αίσθημα της ασφάλειας για το μέλλον, για να γίνουν καλοί πολίτες, για να γίνουμε κράτος σοβαρό.

Όπως όλοι οι λαοί έχουμε κι εμείς τα ελαττώματά μας, τον φθόνο, την πονηρία, την κλίση στη ραδιουργία και στη διαβολή. Θλιβερά, δυσάρεστα στην καθημερινή ζωή τα ελαττώματα αυτά, γίνονται καταστρεπτικά στην πολιτική και ολέθρια για τις ιδιότητες εκείνες ακριβώς που έπρεπε να μας βοηθήσουν, να μας προωθήσουν την ευφυΐα, τη φιλοτιμία, το θάρρος. Το έδαφος δε που κατ’ εξοχήν φυτρώνουν και πολλαπλασιάζονται τα ελαττώματα αυτά είναι η φτώχεια. Έπρεπε συνεπώς, πριν από κάθε τι άλλο, να ανέβει το βιοτικό επίπεδο του λαού μας. Μπορεί ο συλλογισμός αυτός να είναι απλουστευτικός, η λογική του όμως είναι ακλόνητη. Η αύξησις του εθνικού μας εισοδήματος δεν θα εσήμαινε μόνο την ανακούφιση του λαού και την εξασφάλιση της εθνικής μας ανεξαρτησίας, που δεν συμβιβάζεται με τον δίσκο της επαιτείας, θα συνέβαλλε αποφασιστικά και στην περιστολή των ελαττωμάτων μας και την ανάπτυξη των αρετών μας, που υπάρχουν. Ιδού γιατί αφιερώθηκα με πάθος στην οικονομική ανάπτυξη της χώρας μου.» Αυτά, ο Καραμανλής.

Επιτρέψτε μου στο σημείο αυτό μια παρένθεση. Η συκοφαντία, αυτή η προαιώνια κατάρα της δημόσιας ζωής μας, έχει να κάνει και με τις παρενέργειες του φθόνου και της πενίας. Να γιατί η οικονομική ανάπτυξη μπορεί να υπονομεύσει ακόμη και τόσο βαθιά ριζωμένες κακοδαιμονίες, που μοιάζουν εγγενείς στον δημόσιο βίο μας.

Μάλιστα ο Πλούταρχος, βιογραφώντας τον Δίκαιο Αριστείδη, χαρακτηρίζει τον εξοστρακισμό, που τον υπέστησαν τόσοι και τόσοι σπουδαίοι πολιτικοί, όχι τιμωρία της μοχθηρίας, αλλά παρηγορία του φθόνου για το μεγαλείο των εξοριζομένων: «μοχθηρίας οὐκ ἦν κόλασις ὁ ἐξοστρακισμός, ἦν δὲ φθόνου παραμυθία», παρηγοριά της ζήλειας.

Αφήνουμε τώρα τον Πλούταρχο και ξαναπάμε στα προηγούμενα λόγια του Καραμανλή, που αποτελούν τον πυρήνα της πολιτικής του στόχευσης και που εξηγούν στα δικά μου μάτια τη συγκλονιστική σημασία που έχει για τη χώρα η επίτευξη της διατηρήσιμης οικονομικής ανάπτυξης.

Η Βουλή των Ελλήνων, που ξεκινά σήμερα τις εργασίες της με προοπτική τετραετίας, δεν μπορεί να απουσιάσει από αυτή τη διαφαινόμενη εθνική προσπάθεια. Πεδίο πολιτικών ανταγωνισμών η Βουλή; Προφανώς. Διαλόγου; Αναμφισβήτητα. Αντιθέσεων; Αναντίρρητα. Διαφωνιών έντονων; Το δίχως άλλο. Συνθέσεων; Μακάρι. Γόνιμων προτάσεων που γίνονται δεκτές; Μακάρι επίσης. ΄Ομως, πολεμικό μέτωπο με διχαστικό και τοξικό κλίμα, με εχθροπάθεια και κατάχρηση των διαδικασιών ή πλειοψηφική αδιαλλαξία; Όλα αυτά, προφανώς, δεν συμβάλλουν στην αποστολή που περιέγραψα και δεν μπορεί να γίνουν δεκτά.

Τούτη την ώρα του νέου ξεκινήματος του Κοινοβουλίου σάς καλώ να ρίξουμε μια ματιά πίσω μας, στην ιστορία μας. Σας καλώ να δούμε τη θετική μας γενεαλογία, όπως την περιγράφει ο Κωνσταντίνος Τσάτσος στους «Διαλόγους σε μοναστήρι». «Βλέπω τον πρώτο μου πρόγονο, καθώς βγαίνει το σούρουπο από το ξύλινο θέατρο του Διονύσου, κουβεντιάζοντας για τον Αίαντα του Σοφοκλή, που τον είχε μόλις ακούσει και χαρεί. Πρώτος της πολιτείας άρχοντας τότε ο Κίμων. Ύστερα βλέπω έναν Μακεδόνα της Φάλαγγας, ατρόμητο να αντικρίζει στον Υδάσπη το στίφος των ελεφάντων του Πώρου. Έναν άλλο μαθητή του Αρίσταρχου βλέπω, να αντιγράφει στο μουσείο για πρώτη φορά, σε πάπυρο επάνω, στίχους του Αλκαίου. Πάλι στην Αντιόχεια, μέσα σε μια σύναξη μαθητών γύρω από τον Λιβάνιο, βλέπω έναν άλλο πρόγονο που πασχίζει να μιμηθεί τον αττικό λόγο. Στην υπηρεσία του Ψελλού βλέπω έναν άλλο με ένα πλατωνικό χειρόγραφο στο χέρι να δολιδοχοδρομεί μέσα στους μακρούς και επικίνδυνους δαιδάλους του Μεγάλου Βυζαντινού Παλατίου. Βλέπω έναν τελευταίο στρατιώτη νεκρό πίσω από την κερκόπορτα, μαθητή του Πλήθωνα. Πιο κοντά στον χρόνο βλέπω ένα δημογέροντα των Σπετσών να χαιρετάει τη γολέττα που φεύγει για τη Μαρσίλια. Τον παππού μου βλέπω, γραφιά στου Αλή Πασά την υπηρεσία, και θυμάμαι και τον πατέρα μου στο χακί ντυμένο, όταν γύρισε ψειριασμένος και λαβωμένος από το Μπιζάνι, πριν πέσουν τα Γιάννενα». Αυτής της γενεαλογίας του καλού μπορούμε, αν το θελήσουμε, να γίνουμε συνεχιστές, Κι αν δεν το αντέχουμε, τουλάχιστον ας μην το εμποδίσουμε για όσους το αντέχουν.

Κυρίες και κύριοι συνάδελφοι, έχοντας τιμηθεί και πάλι από τη Βουλή των Ελλήνων στο αξίωμα του Προέδρου της, σας καλώ να συμβάλουμε ώστε η Εθνική Αντιπροσωπεία να αποτελέσει το ζωντανό και γόνιμο δημοκρατικό εργαστήρι της απαραίτητης πολιτικής σύνθεσης που θα σπρώχνει τα πράγματα προς τα εμπρός. Ακούμε ή διαβάζουμε προβλέψεις ή μήπως και ευχές ότι αυτή η οκτακομματική σύνθεση του νέου Κοινοβουλίου θα έχει θεσμικές ακροβασίες, ευτελείς συμπεριφορές και ακρότητες που θα το μετέτρεπαν από πεδίο άσκησης πολιτικής και παραγωγής νομοθετικού έργου σε μια διαρκή αρένα προς άγραν δημοσιότητος.

Προσωπικά δεν βιάζομαι να προδικάσω τίποτε. Κι αν σας μίλησα για το έργο της Βουλής, για την αποστολή της, για την αποστολή μας και για το ευοίωνο κατώφλι, στο οποίο βρίσκεται η χώρα μας, είναι γιατί θέλησα να επιχειρήσω να σας καλέσω σε μια πορεία κοινοβουλευτική, που δεν θα έχει στοιχεία ούτε κωλυσιεργίας η περιττής καταπονήσεως ούτε αλαζονείας.

Η χώρα μας κατά βάσιν έφτασε εδώ, παρά την έλλειψη πολιτικής σταθερότητας, με ορισμένα διαλείμματα πολιτικής σταθερότητας. Είναι καιρός αυτή η ζωτική παράμετρος κοινωνικής ειρήνης και προκοπής να γίνει ο κανόνας. Το χρωστάμε στην ιστορία μας, στα παιδιά μας και στον ελληνικό λαό.

Θα χαρώ πολύ να σας έχω όλους και όλες δίπλα μου στην απρόσκοπτη διεξαγωγή των εργασιών του Κοινοβουλίου, που είναι και το πρώτιστο καθήκον και υποχρέωση του Προέδρου του, πέρα και πάνω από κάθε στενόκαρδη και εφήμερη επιδίωξη.

Κανείς να μην καταδεχθεί να γίνει διακονιάρης εφήμερης δημοσιότητας, με εύκολους και θορυβώδεις τρόπους, όταν μας δίνεται η ευκαιρία -γιατί όχι;- να συνομιλήσουμε με την ιστορία, ακόμη και με τον δικό μας προσωπικό τρόπο. Όλοι και όλες ξέρουμε τι σημαίνει απρόσκοπτη λειτουργία του Κοινοβουλίου και όλοι ξέρουμε τι σημαίνει κατά το άρθρο 65 του Συντάγματος, η ανεμπόδιστη διεξαγωγή των εργασιών του.

Εγώ πάντως είτε μόνος είτε μετά πολλών, την απρόσκοπτη λειτουργία του Κοινοβουλίου θα διαφυλάξω και την αποστολή μας θα διευκολύνω. Και είμαι βέβαιος πως σε αυτή την σπουδαία αποστολή, κυρίες και κύριοι συνάδελφοι, δεν θα είμαι καθόλου μόνος.

Σας ευχαριστώ.

(Χειροκροτήματα απ’ όλες τις πτέρυγες της Βουλής)

Κυρίες και κύριοι συνάδελφοι, παρακαλώ να εξουσιοδοτήσετε το Προεδρείο για την υπ’ ευθύνη του επικύρωση των Πρακτικών της σημερινής συνεδριάσεως.

**ΠΟΛΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΟΣ (Κωνσταντίνος Τασούλας):** Το Σώμα παρέσχε τη ζητηθείσα εξουσιοδότηση.

Έχω την τιμή, κυρίες και κύριοι συνάδελφοι, να ενημερώσω το Σώμα ότι σήμερα, σε λίγα λεπτά, θα διεξαχθεί η εκλογή των Αντιπροέδρων, των Κοσμητόρων και των Γραμματέων του Σώματος.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΟΣ (Κωνσταντίνος Τασούλας):** Με τη συναίνεση του Σώματος και ώρα 13.14΄ λύεται η συνεδρίαση για σήμερα Τρίτη 4 Ιουλίου 2023 και ώρα 13.25΄, με αντικείμενο εργασιών του Σώματος: εκλογή Αντιπροέδρων, Κοσμητόρων και Γραμματέων του Σώματος, σύμφωνα με την ειδική ημερήσια διάταξη που έχει διανεμηθεί.

**Ο ΠΡΟΕΔΡΟΣ** **ΟΙ ΓΡΑΜΜΑΤΕΙΣ**